สภาคว่ำ 8 ทางเลือก-เมย์เสนอลาออกแลกเบร็กซิต
เมื่อ 27 มี.ค. นางเทเรซา เมย์ นายกรัฐมนตรีอังกฤษ เสนอว่าจะลาออกถ้าข้อตกลงถอนตัวจากสหภาพยุโรป (อียู) หรือ เบร็กซิต ที่เธอทำไว้กับอียูผ่านสภาสามัญ (สภาผู้แทนราษฎร) ในการลงมติครั้งที่ 3 ครั้งสุดท้าย ซึ่งจะมีขึ้นใน 29 มี.ค. หลังถูกคว่ำในสภาแล้ว 2 ครั้ง โดยนางเมย์ระบุว่า รู้ว่ามีความต้องการวิธีและผู้นำใหม่ในการเจรจาเบร็กซิตช่วงที่ 2 เธอจะไม่ขวางทางนั้น แต่จำเป็นต้องผ่านข้อตกลงเบร็กซิตก่อน ถ้าสำเร็จจะลาออกเร็วกว่าที่ตั้งใจไว้ เพื่อทำสิ่งที่ถูกต้องสำหรับพรรคอนุรักษนิยม (ทอรี) และประเทศชาติ,นางเมย์เผยว่าจะลาออกจากตำแหน่งผู้นำพรรคหลัง 22 เม.ย. ซึ่งเป็นเส้นตายใหม่ของเบร็กซิต แต่จะเป็นนายกฯต่อจนกว่าจะเลือกนายกฯใหม่ได้ และจะไม่เป็นผู้นำการเจรจาเบร็กซิตกับอียูอีก ข้อเสนอนี้ทำให้สมาชิกพรรคอนุรักษ์จำนวนหนึ่ง รวมทั้งนายบอริส จอห์นสัน อดีต รมว.ต่างประเทศที่ต่อต้านข้อตกลงเบร็กซิตซึ่งเป็นตัวเก็งนายกฯใหม่ หันมาสนับสนุนข้อตกลงนี้ แต่คาดว่าเธอจะได้เสียงสนับสนุนไม่พออยู่ดี เพราะ ส.ส.ในพรรคอนุรักษ์กลุ่ม สปาร์ตันส์ ไปจนถึงพรรคสหภาพประชาธิปไตย (ดียูพี) ในไอร์แลนด์เหนือ ซึ่งค้ำจุนรัฐบาลอยู่ และพรรคต่างๆในสกอตแลนด์ ยังยืนยันต่อต้านข้อตกลงเบร็กซิตของนางเมย์,วันเดียวกัน สภาสามัญลงมติในข้อเสนอทางเลือกเบร็กซิตอื่นๆ 8 ข้อ ซึ่งไม่ผ่านเสียงข้างมากทั้ง 8 ข้อ โดยข้อเสนอที่มีเสียงสนับสนุนมากที่สุดอันดับ 1-3 คือข้อเสนอให้มีการลงประชามติครั้งที่ 2 ในข้อตกลงเบร็กซิตใดๆ ตามด้วยข้อเสนอให้อังกฤษอยู่ร่วมสหภาพศุลกากรใหม่กับอียู และข้อเสนอเบร็กซิตทางเลือกของพรรคแรงงานฝ่ายค้าน ซึ่งมีเสียงสนับสนุนเกิน 200 เสียง ส่วนข้อเสนออื่นๆ คือให้อังกฤษอยู่ในตลาดร่วม 2.0 กับอียู ให้ยกเลิกการประกาศใช้มาตรา 50 เพื่อหลีกเลี่ยงการไม่มีข้อตกลงเบร็กซิต ให้มีเบร็กซิตโดยไม่มีข้อตกลงใดๆกับอียู ให้ใช้แผนสำรอง แพลน บี และให้อังกฤษอยู่ร่วมสมาคมการค้าเสรียุโรป (เอฟต้า) และเขตเศรษฐกิจยุโรป (อีเอเอ),การลงมติข้อเสนอทางเลือกเบร็กซิต 8 ข้อมีขึ้นหลัง ส.ส.ลงมติให้สภาฯ เข้าควบคุมกระบวนการเบร็กซิตแทนรัฐบาลนางเมย์ ซึ่งใน 2 เม.ย. เหล่า ส.ส.จะประชุมกันอีกครั้งเพื่ออภิปรายข้อเสนอ 3 ข้อที่มีคะแนนสนับสนุนสูงสุด และถ้าข้อตกลงเบร็กซิตของนางเมย์ผ่านสภาในการลงมติครั้งที่ 3 อังกฤษจะถอนตัวจากอียูใน 22 เม.ย. เส้นตายใหม่ที่เลื่อนจาก 29 มี.ค. แต่ถ้าไม่ผ่านนางเมย์จะไปหารือกับผู้นำอียูที่กรุงบรัสเซลส์ เบลเยียม อีกครั้งว่าจะทำอย่างไรต่อไป.
นางเทเรซา เมย์ นายกรัฐมนตรีอังกฤษ เสนอว่าจะลาออกถ้าข้อตกลงถอนตัวจากสหภาพยุโรป ผ่านสภาในการลงมติครั้งที่ 3 ครั้งสุดท้าย ซึ่งจะมีขึ้นใน 29 มี.ค. 
อังกฤษ,เทเรซา เมย์,เบร็กซิต,ผ่านมติ,ออกจากสหภาพยุโรป